CELEX: 32019R0412
Language: lt
Date: 2019-03-14 00:00:00
Title: 2019 m. kovo 14 d. Komisijos reglamentas (ES) 2019/412, kuriuo dėl 12-ojo ir 23-iojo tarptautinių apskaitos standartų ir 3-iojo ir 11-ojo tarptautinių finansinės atskaitomybės standartų iš dalies keičiamas Reglamentas (EB) Nr. 1126/2008, priimantis tam tikrus tarptautinius apskaitos standartus pagal Europos Parlamento ir Tarybos reglamentą (EB) Nr. 1606/2002 (Tekstas svarbus EEE.)

15.3.2019   
               
               
                  LT
               
               
                  Europos Sąjungos oficialusis leidinys
               
               
                  L 73/93
               
            
         KOMISIJOS REGLAMENTAS (ES) 2019/412
         2019 m. kovo 14 d.
         kuriuo dėl 12-ojo ir 23-iojo tarptautinių apskaitos standartų ir 3-iojo ir 11-ojo tarptautinių finansinės atskaitomybės standartų iš dalies keičiamas Reglamentas (EB) Nr. 1126/2008, priimantis tam tikrus tarptautinius apskaitos standartus pagal Europos Parlamento ir Tarybos reglamentą (EB) Nr. 1606/2002
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2002 m. liepos 19 d. Europos Parlamento ir Tarybos reglamentą (EB) Nr. 1606/2002 dėl tarptautinių apskaitos standartų taikymo (1), ypač į jo 3 straipsnio 1 dalį,
         kadangi:
         
                     (1)
                  
                  
                     Komisijos reglamentu (EB) Nr. 1126/2008 (2) priimti tam tikri tarptautiniai standartai ir aiškinimai, galioję 2008 m. spalio 15 d.;
                  
               
                     (2)
                  
                  
                     2017 m. gruodžio 12 d. Tarptautinių apskaitos standartų valdyba (TASV), vykdydama reguliaraus tobulinimo procesą, kuriuo siekiama racionalizuoti ir patikslinti standartus, paskelbė Tarptautinių finansinės atskaitomybės standartų 2015–2017 m. ciklo metinius patobulinimus (toliau – metiniai patobulinimai). Metinių patobulinimų tikslas – spręsti neskubius, tačiau būtinus klausimus, kuriuos TASV aptarė per projektų ciklą ir kurie susiję su tarptautinių finansinės atskaitomybės standartų nenuoseklumu arba atvejais, kai reikia patikslinti formuluotes;
                  
               
                     (3)
                  
                  
                     pasikonsultavusi su Europos finansinės atskaitomybės patariamąja grupe Komisija daro išvadą, kad 12-ojo tarptautinio apskaitos standarto (TAS) „Pelno mokesčiai“, 23-iojo TAS „Skolinimosi išlaidos“, 3-iojo tarptautinio finansinės atskaitomybės standarto (TFAS) „Verslo jungimai“ ir 11-ojo TFAS „Jungtinė veikla“ pataisos atitinka Reglamento (EB) Nr. 1606/2002 3 straipsnio 2 dalyje išdėstytus priėmimo kriterijus;
                  
               
                     (4)
                  
                  
                     todėl Reglamentas (EB) Nr. 1126/2008 turėtų būti atitinkamai iš dalies pakeistas;
                  
               
                     (5)
                  
                  
                     šiame reglamente nustatytos priemonės atitinka Apskaitos reguliavimo komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            
                        a)
                     
                     
                        12-asis tarptautinis apskaitos standartas (TAS) „Pelno mokesčiai“ iš dalies keičiamas, kaip nurodyta šio reglamento priede;
                     
                  
                        b)
                     
                     
                        23-iasis TAS „Skolinimosi išlaidos“ iš dalies keičiamas, kaip nurodyta šio reglamento priede;
                     
                  
                        c)
                     
                     
                        3-iasis tarptautinis finansinės atskaitomybės standartas (TFAS) „Verslo jungimai“ iš dalies keičiamas, kaip nurodyta šio reglamento priede;
                     
                  
                        d)
                     
                     
                        11-asis TFAS „Jungtinė veikla“ iš dalies keičiamas, kaip nurodyta šio reglamento priede.
                     
                  
         
            2 straipsnis
            Visos įmonės 1 straipsnyje nurodytas pataisas taiko ne vėliau kaip nuo pirmų savo finansinių metų, prasidedančių 2019 m. sausio 1 d. arba vėliau, pradžios.
         
         
            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. kovo 14 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 243, 2002 9 11, p. 1.
         
            (2)  2008 m. lapkričio 3 d. Komisijos reglamentas (EB) Nr. 1126/2008, priimantis tam tikrus tarptautinius apskaitos standartus pagal Europos Parlamento ir Tarybos reglamentą (EB) Nr. 1606/2002 (OL L 320, 2008 11 29, p. 1).
      
      
         
            PRIEDAS
            
               2015–2017 m. ciklo TFAS® metiniai patobulinimai
            
            
               3-iojo TFAS „Verslo jungimai“
            
            
               pataisos
            
            Įterpiami 42A ir 64O straipsniai.
            
               Papildomos įsigijimo metodo taikymo tam tikriems verslo jungimo tipams rekomendacijos
            
            
               Etapais atliekamas verslo jungimas
            
            …
            
                     
                        42A
                     
                     
                        Kai jungtinės veiklos susitarimo šalis (kaip apibrėžta 11-ajame TFAS „Jungtinė veikla“) įgyja verslo, kuris yra bendra veikla (kaip apibrėžta 11-ajame TFAS), kontrolę ir turėjo teisių į turtą, susijusį su ta bendra veikla, ir prievolių vykdyti su ja susijusius įsipareigojimus prieš pat įsigijimo datą, sandoris yra etapais atliekamas verslo jungimas. Todėl įsigyjantis ūkio subjektas turi taikyti etapais atliekamo verslo jungimo reikalavimus, įskaitant anksčiau turėtos bendros veiklos dalies pakartotinį įvertinimą, kaip aprašyta 42 straipsnyje. Tuo tikslu įsigyjantis ūkio subjektas pakartotinai įvertina visą anksčiau turėtą bendros veiklos dalį.
                     
                  ĮSIGALIOJIMO DATA IR PEREINAMASIS LAIKOTARPIS
            
               Įsigaliojimo data
            
            …
            
                     
                        64O
                     
                     
                        2017 m. gruodžio mėn. paskelbtais 2015–2017 m. ciklo TFAS metiniais patobulinimais įterptas 42A straipsnis. Tas pataisas ūkio subjektas turi taikyti verslo jungimams, kurių įsigijimo data sutampa su pirmo metinio ataskaitinio laikotarpio, prasidedančio 2019 m. sausio 1 d. arba vėliau, pradžia arba yra vėlesnė. Leidžiama taikyti anksčiau. Jeigu ūkio subjektas tas pataisas taiko anksčiau, jis turi atskleisti tą faktą.
                     
                  
               11-ojo TFAS „Jungtinė veikla“
            
            
               pataisos
            
            Įterpiami B33CA ir C1AB straipsniai.
            
               Bendros veiklos dalies įsigijimų apskaita
            
            …
            
                     
                        B33CA
                     
                     
                        Šalis, kuri dalyvauja bendroje veikloje, bet jos bendrai nekontroliuoja, gali įgyti bendrą bendros veiklos, kurioje bendros veiklos vykdymas sudaro verslą, kaip apibrėžta 3-iajame TFAS, kontrolę. Tokiais atvejais anksčiau turėtos bendros veiklos dalys pakartotinai nevertinamos.
                        …
                     
                  ĮSIGALIOJIMO DATA
            …
            
                     
                        C1AB
                     
                     
                        2017 m. gruodžio mėn. paskelbtais 2015–2017 m. ciklo TFAS metiniais patobulinimais įterptas B33CA straipsnis. Tas pataisas ūkio subjektas turi taikyti sandoriams, pagal kuriuos jis įgyja bendrą kontrolę pirmo metinio ataskaitinio laikotarpio, prasidedančio 2019 m. sausio 1 d. arba vėliau, pradžioje arba vėliau. Leidžiama taikyti anksčiau. Jeigu ūkio subjektas tas pataisas taiko anksčiau, jis turi atskleisti tą faktą.
                     
                  
               12-ojo TAS „Pelno mokesčiai“
            
            
               pataisos
            
            Įterpiami 57A ir 98I straipsniai, taisoma po 52B straipsnio pateikto pavyzdžio antraštė ir išbraukiamas 52B straipsnis.
            ĮVERTINIMAS
            …
            
                     
                        52B
                     
                     
                        [Išbraukta]
                     
                  
               52A ir 57A straipsnių pavyzdys
            
            …
            …
            ATASKAITINIO LAIKOTARPIO IR ATIDĖTOJO MOKESČIO PRIPAŽINIMAS
            …
            
                     
                        57A
                     
                     
                        Ūkio subjektas dividendų, kaip apibrėžta 9-ajame TFAS, pelno mokesčius pripažįsta tada, kai jis pripažįsta įsipareigojimą sumokėti dividendus. Dividendų pelno mokesčiai tiesiogiai labiau susiję su ankstesniais sandoriais ar įvykiais, dėl kurių susidarė paskirstytinas pelnas, nei su išmokomis savininkams. Todėl ūkio subjektas dividendų pelno mokesčius turi pripažinti pelnu arba nuostoliais, kitomis bendrosiomis pajamomis arba nuosavybe atsižvelgdamas į tai, kaip tie ankstesni sandoriai ar įvykiai buvo iš pradžių pripažinti.
                     
                  ĮSIGALIOJIMO DATA
            …
            
                     
                        98I
                     
                     
                        2017 m. gruodžio mėn. paskelbtais 2015–2017 m. ciklo TFAS metiniais patobulinimais įterptas 57A straipsnis ir išbrauktas 52B straipsnis. Ūkio subjektas tas pataisas turi taikyti 2019 m. sausio 1 d. arba vėliau prasidedantiems metiniams ataskaitiniams laikotarpiams. Leidžiama taikyti anksčiau. Jeigu ūkio subjektas tas pataisas taiko anksčiau, jis turi atskleisti tą faktą. Kai ūkio subjektas tas pataisas taiko pirmą kartą, jis turi jas taikyti dividendų pelno mokesčiams, pripažintiems anksčiausio lyginamojo laikotarpio pradžioje arba vėliau.
                     
                  
               23-iojo TAS „Skolinimosi išlaidos“
            
            
               pataisos
            
            Taisomas 14 straipsnis ir įterpiami 28A ir 29D straipsniai.
            PRIPAŽINIMAS
            …
            
               Kapitalizuoti tinkamos skolinimosi išlaidos
            
            …
            
                     
                        
                           14.
                        
                     
                     
                        
                           Jei įmonė paprastai skolinasi lėšas ir naudoja jas ilgo parengimo turtui įsigyti, ji turi nustatyti kapitalizuoti tinkamų skolinimosi išlaidų sumą, taikydama kapitalizacijos normą išlaidoms, patirtoms įsigyjant tą turtą. Kapitalizacijos norma turi būti skolinimosi išlaidų, susijusių su visomis įmonės skolomis, kurios tuo laikotarpiu lieka negrąžintos, svertinis vidurkis. Tačiau į šį skaičiavimą įmonė turi neįtraukti skolinimosi išlaidų, susijusių su skolinimusi, kuris buvo skirtas konkrečiai ilgo parengimo turtui įsigyti, kol iš esmės visa veikla, būtina tam turtui parengti numatomam naudojimui ar pardavimui, nėra baigta. Per laikotarpį įmonės kapitalizuotų skolinimosi išlaidų suma neturi viršyti per tą laikotarpį jos patirtų skolinimosi išlaidų sumos.
                        
                     
                  …
            PEREINAMOJO LAIKOTARPIO NUOSTATOS
            …
            
                     
                        28A
                     
                     
                        2017 m. gruodžio mėn. paskelbtais 2015–2017 m. ciklo TFAS metiniais patobulinimais pataisytas 14 straipsnis. Įmonė tas pataisas turi taikyti skolinimosi išlaidoms, patirtoms metinio ataskaitinio laikotarpio, kuriuo įmonė tas pataisas taiko pirmą kartą, pradžioje arba vėliau.
                     
                  ĮSIGALIOJIMO DATA
            …
            
                     
                        29D
                     
                     
                        2017 m. gruodžio mėn. paskelbtais 2015–2017 m. ciklo TFAS metiniais patobulinimais pataisytas 14 straipsnis ir įterptas 28A straipsnis. Įmonė tas pataisas turi taikyti 2019 m. sausio 1 d. arba vėliau prasidedantiems metiniams ataskaitiniams laikotarpiams. Leidžiama taikyti anksčiau. Jeigu įmonė tas pataisas taiko anksčiau, ji turi atskleisti tą faktą.